Diari Oficial de la Generalitat Valenciana


Sumari del DOGV 2567, del 11-08-1995 (1995/835789)

ORDRE de 2 d'agost de 1995, de la Conselleria de Sanitat i Consum, per la qual aprova diverses delegacions d'atribucions en matèria de personal en favor de diferents òrgans de la conselleria.
-----------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/08/02/(2)/dof/vci/html**

### Dades del document

Número de DOGV
:   2567

Data del DOGV
:   11-08-1995

Secció del DOGV
:   DISPOSICIONS GENERALS

Número del document
:   1995/835789


Data del document
:   02-08-1995

Organisme emissor
:   Conselleria de Sanitat i Consum

Tipus de document
:   Ordre

Anàlisi jurídica

ORDRE de 2 d'agost de 1995, de la Conselleria de Sanitat i Consum, per la qual aprova diverses delegacions d'atribucions en matèria de personal en favor de diferents òrgans de la conselleria.  
L'article 75.10, en relació amb l'article 74 de la Llei de Govern Valencià, estableix que els secretaris generals tenen la direcció de tot el personal de les seues respectives conselleries. Per la seua banda, el Decret 46/1988, de 12 d'abril, del Consell de la Generalitat Valenciana, pel qual s'aprova el Reglament d'Organització i Funcionament del Servei Valencià de Salut, atribuí diferents competències en matèria de personal al conseller de Sanitat i Consum, al mateix secretari general i al director general del Servei Valencià de Salut, entre altres òrgans.  
L'exercici de les competències pròpies de cada òrgan podrà ser delegat per aquest en òrgans jeràrquics inferiors, de conformitat amb el que preveu l'article 68 de la Llei de Govern Valencià.  
En virtut d'això, i donant-se circumstàncies d'índole tècnico-organitzativa i territorial, delegue o autoritze les delegacions contingudes en aquesta ordre i, en conseqüència:  
ORDENE  
Article primer  
Per delegació del conseller o del secretari general de la Conselleria de Sanitat i Consum, el director general del Servei Valencià de Salut, respecte de tot el personal que presta els seus serveis en les institucions sanitàries dependents de la Conselleria de Sanitat i Consum, exercirà les competències següents:  
a) El nomenament de personal fix i la formalització dels contractes de treball indefinits.  
b) L'autorització per a la cobertura de llocs bàsics vacants i l'autorització de contractació de personal per atendre situacions extraordinàries i urgents d'acumulació de tasques.  
c) La convocatòria i la concessió al personal del complement específic per dedicació exclusiva en els llocs de treball que corresponguen, així com l'acceptació de la seua renúncia.  
d) La proposta al conseller dels nomenaments i cessaments del personal directiu de les institucions sanitàries i àrees de salut.  
e) L'establiment de l'horari, així com els sistemes de control corresponents.  
f) L'establiment dels plans de vacances del personal i del corresponent règim de substitucions.  
g) L'aprovació dels plans de modificació d'organització del treball en assistència especialitzada i dels programes assistencials del Servei Valencià de Salut.  
Article segon  
Per delegació del conseller o del secretari general de la conselleria, el director per a la Gestió de Personal exercirà les funcions següents, respecte al personal que presta els seus serveis en les institucions sanitàries dependents de la Conselleria de Sanitat i Consum:  
a) L'extensió de les diligències de presa de possessió i cessament que aquesta norma no delega expressament en altres òrgans.  
b) La resolució de les sol·licituds de pròrroga de les preses de possessió.  
c) La resolució de recursos ordinaris i les reclamacions prèvies a la via judicial laboral en matèria de personal, llevat de les relacionades amb el règim retributiu.  
d) La concessió de permisos i llicències de durada superior a tres mesos.  
e) L'acceptació de les renúncies als nomenaments de personal de caràcter fix.  
f) El reconeixement del grau personal als funcionaris sanitaris.  
g) El registre del personal sanitari del Servei Valencià de Salut.  
h) El reconeixement de serveis previs prestats a l'administració en aquells supòsits de prestació de serveis, en tot o en part, fora de les institucions sanitàries de la Seguretat Social.  
i) L'autorització de dispenses horàries per l'exercici d'activitats sindicals.  
Article tercer  
Per delegació del conseller, del secretari general de la Conselleria de Sanitat i Consum o del director per a la Gestió de Personal, els directors territorials de la conselleria i, en el seu cas, els gerents de les àrees de salut, exerciran les competències relacionades en els apartats següents:  
1. La gestió de les borses de treball sectorials per a la vinculació temporal de personal a les institucions sanitàries dependents de la Conselleria de Sanitat i Consum.  
2. Respecte a tot el personal que preste serveis en institucions sanitàries del seu àmbit territorial, la resolució dels recursos ordinaris i les reclamacions prèvies a la via judicial laboral que s'interposen contra actes i resolucions dictades en execució de competències relacionades amb el règim retributiu.  
3. Respecte al personal de quota i dels funcionaris tècnics de l'estat al servei de la sanitat local, metges, practicants i comares, mentre no s'integren en equips d'atenció primària, exerciran a més:  
a) El nomenament o la contractació temporal del personal necessari per a substituir personal amb dret a reserva de lloc de treball, així com la facultat d'acordar acumulacions amb caràcter transitori al titular d'un altre lloc de treball, i l'extensió de diligències de presa de possessió i cessament.  
b) La concessió de prestacions d'acció social d'ajuda per a la criança de fills menors de 6 anys, auxili per mort i del complement de pensió de jubilació.  
c) El reconeixement de triennis i antiguitat a efectes retributius.  
d) El reconeixement dels serveis previs prestats en institucions sanitàries de la Seguretat Social i del nou còmput i valoració de triennis a conseqüència del reconeixement.  
e) La declaració de les situacions administratives de jubilació, d'excedència voluntària llevat de la que corresponga a l'exercici de dos llocs de treball incompatibles en el sector públic, d'excedència per a l'atenció de fills, i les derivades de malalties i de la prestació del servei militar.  
f) Els certificats en matèria de personal.   
g) El nomenament o contractació temporal i el cessament del personal necessari per a la cobertura de llocs vacants i per atendre situacions extraordinàries i urgents d'acumulació de tasques, prèvia autorització del director general del Servei Valencià de Salut.  
Article quart  
Per delegació del conseller o del secretari general de la Conselleria de Sanitat i Consum, els gerents o directors de les institucions sanitàries exerciran les competències relacionades en els apartats següents:  
1. Respecte a tot el personal de la seua demarcació respectiva:  
a) El control horari i de l'assistència.  
b) La concessió de permisos i llicències reglamentaris amb l'excepció dels de durada superior a tres mesos.  
c) La imposició de sancions per falta lleu i la proposta d'instrucció d'expedients disciplinaris per falta greu o molt greu.  
d) L'aprovació del calendari de vacances.  
2. Respecte al personal de la seua demarcació respectiva, excepte el personal de quota i els funcionaris tècnics de l'Estat al servei de la sanitat local, metges, practicants i comares, mentre no s'integren en equips d'atenció primària:  
a) El nomenament o la contractació temporal del personal necessari per a cobrir les substitucions del personal amb dret a reserva del lloc de treball, així com el cessament del personal temporal de la institució, siga quina siga la causa del seu nomenament o contractació.  
b) L'extensió de les diligències de presa de possessió incorporació o cessament.  
c) La declaració de les situacions administratives de jubilació, d'excedència voluntària llevat de la que corresponga a l'exercici de dos llocs de treball incompatibles en el sector públic, d'excedència per a l'atenció de fills, i les derivades de malaltia i de prestació del servei militar.  
d) El reconeixement de triennis i d'antiguitat a efectes retributius.  
e) El reconeixement de serveis previs prestats en institucions sanitàries de la Seguretat Social i del nou còmput i valoració de triennis conseqüència del reconeixement.  
f) La concessió de prestacions d'acció social d'ajuda per a criança de fills menors de 6 anys, auxili per mort i del complement de pensió de jubilació.  
g) El reconeixement del dret a la percepció de les quanties que, com a millora de les prestacions de seguretat social, recullen els articles 36, en relació amb el 45, ambdós de l'Estatut de Personal Sanitari.  
h) L'assignació de llocs de treball bàsics de cada categoria per a tot el personal amb destinació en els seus respectius centres.  
i) Els certificats en matèria de personal.  
j) La firma de contractes de treball en pràctiques en llocs de treball de formació sanitària especialitzada.  
k) El nomenament o la contractació temporal i el cessament del personal necessari per a la cobertura de llocs de treball bàsics vacants i per atendre situacions extraordinàries i urgents d'acumulació de tasques, prèvia autorització del director general del Servei Valencià de Salut.  
DISPOSICIONS ADDICIONALS  
Primera  
En cas de vacant, absència o malaltia dels titulars dels òrgans esmentats en aquesta ordre, seran substituïts, quant a l'exercici de les seues competències en matèria de personal, de la següent manera:  
a) El director general del Servei Valencià de Salut, pel director per a la Gestió de Personal.  
b) El director per a la Gestió de Personal, pel cap de l'àrea de Recursos Humans.  
c) Els directors territorials de la conselleria o gerents d'àrees de salut, pels secretaris de les direccions territorials o àrees de salut.  
d) Els gerents o directors de les institucions sanitàries, pels directors de gestió i serveis generals o administradors d'institucions sanitàries.  
Segona  
Les delegacions acordades per aquesta ordre en favor dels directors o gerents d'institucions sanitàries seran exercides pel director del Centre de Transfusió de la Comunitat Valenciana respecte a tot el personal que presta serveis en els seus centres.  
DISPOSICIó DEROGATòRIA  
Queden derogades totes les normes d'igual o inferior rang que s'oposen a aquesta i, en particular, les ordres de 22 de març de 1994 i de 14 de febrer de 1995, de la Conselleria de Sanitat i Consum.  
DISPOSICIò FINAL  
Aquesta ordre vigirà des de l'endemà de la seua publicació en el Diari Oficial de la Generalitat Valenciana.  
València, 2 d'agost de 1995  
El conseller de Sanitat i Consum,  
JOAQUíN FARNóS GAUCHíA


Còpia Permalink ELI